મહિલા દિને સોશિયલ મીડિયા પર નારીનાં ગુણગાન ધરાવતી પોસ્ટ ફરવા લાગે. એ વાંચો તો મોટેભાગે હજી મહિલાઓને ગુલામ બનાવી રાખવાની જ ચાલ દેખાય. સ્ત્રી એટલે શક્તિ તે દરેક કામ હસતાં રમતાં કરી શકે. બધાને ખુશ રાખે. બધાને જ સાચવે વગેરે વગેરે એટલે ચલો સ્ત્રીને એક દિવસ સાચવો. તેને બહાર જમવા લઈ જાઓ કે ખરીદી કરાવો. જાહેરાતોમાં પણ દર્શાવે કે સ્ત્રી એટલી મૂરખ છે કે તેને નવા કપડાં કે ઘરેણાં લઈ આપો કે વાત પતી જાય. કોઈ મિત્રએ ફેસબુક પર લખ્યું કે પત્નીની મૂરખ જેવી વાતોમાં હાએ હા કરવાથી ઘરમાં શાંતિ રહે. મૂરખ જેવી વાત એટલે કે બાઈઓની વાત અને આડોશપડોશની વાત. પણ, ભાઈ એ પત્નીને ઘરકામમાં જ પ્રવૃત્ત રાખી એટલે એવું જ થાય ને. તમે એને ઘરકામમાંથી મુક્ત કરો પછી જુઓ તે પોતાનું મનગમતું કામ શોધીને આગળ વધે છે કે નહીં? અરે, સ્ત્રીઓની જેમ તમે ઘરના દસ કામ કરી તો જુઓ.